Rådets resolution

af 15. juli 2003

om fremme af handicappedes beskæftigelse og sociale integration

(2003/C 175/01)

RÅDET FOR DEN EUROPÆISKE UNION,

1. SOM FREMHÆVER, at der i Den Europæiske Union er et stort antal handicappede, der er konfronteret med en række problemer i deres dagligliv, og som ikke altid kan udøve deres rettigheder,

2. SOM NOTERER SIG, at traktaten om oprettelse af Det Europæiske Fællesskab giver Fællesskabet mulighed for at træffe hensigtsmæssige foranstaltninger til at bekæmpe forskelsbehandling på grund af køn, race eller etnisk oprindelse, religion eller tro, handicap, alder eller seksuel orientering,

3. SOM NAVNLIGT MINDER OM, at Rådet i medfør af artikel 13 i traktaten om oprettelse af Det Europæiske Fællesskab, der giver mulighed for at træffe hensigtsmæssige foranstaltninger til at bekæmpe forskelsbehandling på grund af køn, race eller etnisk oprindelse, religion eller tro, handicap, alder eller seksuel orientering, har vedtaget direktiv 2000/78/EF af 27. november 2000 om generelle rammebestemmelser om ligebehandling med hensyn til beskæftigelse og erhverv(1),

4. SOM MINDER OM, at artikel 21 i Den Europæiske Unions charter om grundlæggende rettigheder anerkender vigtigheden af at bekæmpe enhver form for forskelsbehandling, og at Unionen ifølge artikel 26 anerkender og respekterer retten for mennesker med handicap til at nyde godt af foranstaltninger, der skal sikre deres autonomi, deres sociale og erhvervsmæssige integration og deres deltagelse i samfundslivet,

5. SOM FINDER, at den europæiske beskæftigelsesstrategi er et nøgleinstrument med henblik på at støtte integrationen af handicappede i det almindelige arbejdsmarked,

6. SOM TAGER HENSYN TIL konklusionerne fra Det Europæiske Råds møde i marts 2000 i Lissabon,

7. SOM HENVISER TIL Rådets afgørelse 2001/903/EF af 3. december 2001 om Det Europæiske Handicapår 2003(2),

8. SOM HENVISER TIL den politiske erklæring, der blev fremsat af ministrene med ansvar for integrationspolitikkerne for handicappede (den 8. maj 2003 i Malaga), hvori det bekræftes, at et af de vigtigste mål for det næste tiår er at forbedre livskvaliteten for handicappede og deres familier,

9. SOM LIGELEDES HENVISER TIL:

a) resolution vedtaget af Rådet og Repræsentanterne for medlemsstaternes regeringer den 20. december 1996 om lige muligheder for mennesker med handicap(3)

b) Kommissionens meddelelse fra 2000 med titlen "På vej mod et Europa uden barrierer for handicappede"

c) Europa-Parlamentets beslutning af 4. april 2001 vedrørende førnævnte kommissionsmeddelelse "På vej mod et Europa uden barrierer for handicappede"

d) Rådets resolution af 6. februar 2003 om "e-adgang" - forbedring af handicappedes adgang til videnssamfundet(4)

e) Rådets resolution af 5. maj 2003 om lige uddannelsesmuligheder for handicappede elever og studerende(5)

f) Rådets resolution af 6. maj 2003 om handicappedes adgang til kulturinfrastrukturer og kulturaktiviteter(6),

10. SOM ER OPMÆRKSOMT PÅ, at handicappede fortsat på mange områder hindres i at deltage fuldt ud i samfundslivet, hvilket ofte fører til social udstødelse og fattigdom,

11. SOM TAGER HENSYN TIL drøftelserne på Rådets uformelle møde den 23.-24. januar 2003 i Nafplion, hvor der blev lagt vægt på, at aspekter vedrørende handicappede i højere grad skal indarbejdes i politikkerne for beskæftigelse og social beskyttelse,

12. SOM NOTERER SIG processen i forbindelse med forberedelsen af FN's juridisk bindende instrument til fremme og beskyttelse af handicappedes rettigheder og værdighed og EU's bidrag hertil fra maj 2003, og som noterer sig Kommissionens meddelelse fra januar 2003: "Mod et juridisk bindende FN-instrument til fremme og beskyttelse af handicappedes rettigheder og værdighed",

OPFORDRER MEDLEMSSTATERNE OG KOMMISSIONEN TIL INDEN FOR DERES RESPEKTIVE BEFØJELSER AT:

i) styrke samarbejdet med alle handicaporganisationer på nationalt og europæisk plan, herunder det civile samfund

ii) fremme fuld integration og deltagelse af de handicappede i alle aspekter af samfundet og anerkende, at handicappede har samme rettigheder som andre borgere

iii) fortsætte bestræbelserne på at fjerne hindringerne for de handicappedes integration og deltagelse på arbejdsmarkedet ved at håndhæve ligestillingsforanstaltninger og forbedre integration og deltagelse i uddannelsessystemet på alle niveauer

iv) fortsætte bestræbelserne på at give handicappede bedre adgang til livslang læring og i den forbindelse lægge særlig vægt på barrierefri anvendelse af nye informations- og kommunikationsteknologier og internet for at højne kvaliteten i undervisningen, erhvervsuddannelserne og adgangen til beskæftigelse

v) fjerne barrierer, der vanskeliggør handicappedes deltagelse i samfundslivet og især i arbejdslivet og forhindre, at der skabes nye barrierer ved at fremme design for alle

vi) sikre, at direktivet om generelle rammebestemmelser om ligebehandling med hensyn til beskæftigelse og erhverv omskrives og gennemføres inden de vedtagne frister

vii) overveje behovet for yderligere foranstaltninger til fremme af handicappedes beskæftigelse og sociale integration i samfundet

viii) overveje muligheden for at træffe foranstaltninger på nationalt og europæisk plan, der er i overensstemmelse med den europæiske beskæftigelsesstrategi, til fremme af handicappedes beskæftigelse

ix) integrere spørgsmål, der vedrører handicappede, i forbindelse med udarbejdelsen af fremtidige nationale handlingsplaner vedrørende social udstødelse og fattigdom

x) fortsætte udvekslingen af information og erfaringer om disse spørgsmål på europæisk plan og om nødvendigt inddrage europæiske organisationer og netværk med relevant erfaring på området

xi) indsamle statistisk materiale om handicappedes situation, idet der lægges særlig vægt på kønsspecifikke data, herunder om udviklingen af tjenester og fordele for denne gruppe

xii) støtte arbejdet i EU's Gruppe på Højt Embedsmandsplan vedrørende Handicapspørgsmål

xiii) styrke integreringen af handicapperspektivet i alle relevante politikker ved vedtagelsen, udformningen, gennemførelsen, overvågningen og evalueringen af politikkerne

xiv) tage passende hensyn til spørgsmål, der vedrører handicappede kvinder, ved vedtagelsen, udformningen og evalueringen af politikker for handicappede for at sikre ligebehandling af kvinder

OPFORDRER ARBEJDSMARKEDETS PARTER TIL

xv) i overensstemmelse med ånden i deres erklæring af 20. januar 2003 med titlen "Fremme af lige muligheder og adgang til beskæftigelse for handicappede" at fremme integrationen af handicappede, især på det almindelige arbejdsmarked, gennem deres indsats og deres kollektive overenskomster på alle relevante niveauer inden for den sociale dialog.

(1) EFT L 303 af 2.12.2000, s. 16.

(2) EFT L 335 af 19.12.2001, s. 15.

(3) EFT C 12 af 13.1.1997, s. 1.

(4) EUT C 39 af 18.2.2003, s. 5.

(5) EUT C 134 af 7.6.2003, s. 6.

(6) EUT C 134 af 7.6.2003, s. 7.